Folketing
1999-04-13

Nu er det jo ikke sådan, at man i det danske Folketing skal lave særlovgivning imod en enkelt stor virksomhed, som for øvrigt - som hr. Frank Aaen selv oplyste heroppefra - bidrager med ca. 1 mia. kr. i skattebetalinger, som er med til at forsørge det danske velfærdssamfund. Så nej, vi har fuldstændig vidt forskellig principiel indgang til det her. For os handler det nemlig om - derfor er vi da stolte, hvis hr. Aage Frandsen har ret i, at vi har foreslået skattelettelser for 300-400 mio. kr. i dag - at vi vil prøve at gøre det lettere at være selvstændig, nemmere at drive erhvervsvirksomhed, hvor man ikke skal betale så meget i skat. Men udgangspunktet er altså - og det er en underlig måde at regne det på, vil jeg sige til hr. Aage Frandsen - at de fleste forslag, der kommer fra skatteministerens hånd, når man kigger på provenusiden, altid - ja, i hvert fald i 99,9 pct. af tilfældene - er udtryk for, at man kradser flere penge ind til statskassen.